SIMAT พุ่ง 6% โบรกฯมองกำไร Q2 โต รับ “เน็ตชายขอบ – ฮินชิสึ” หนุน – ลุ้นปีนี้ปันผล
SIMAT พุ่งแรง 6% โบรกฯมองกำไร Q2 โตต่อเนื่องถึง Q3 คาดรายได้เพิ่มขึ้น รับรู้งานบริหารจัดการโครงการเน็ตชายขอบ - บ.ย่อย “ฮินชิสึ” ผลงานเด่น ลุ้นปีนี้จ่ายปันผลในรอบหลายปี แนะนำ “เก็งกำไร” ราคาเป้าหมาย 6.80 บ.
9 ส.ค. 2564

ผู้สื่อข่าวรายงานว่าวันนี้ (9 ส.ค. 2564) ราคาหุ้นบริษัท ไซแมท เทคโนโลยี จำกัด (มหาชน) หรือ SIMAT ปิดภาคเช้า อยู่ที่ระดับ 6.05 บาท เพิ่มขึ้น 0.35 บาท หรือ 6.14% โดยทำจุดสูงสุดที่ 6.25 บาท และทำจุดต่ำสุดที่ 5.80 บาท ด้วยมูลค่าการซื้อขาย 220.83 ล้านบาท

บริษัท หลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (6 ส.ค. 2564) โดยประเมินราคาหุ้น Laggard หุ้นกลุ่มงานรับเหมาระบบ (SI) ขณะที่ปีนี้ SIMAT จะเริ่มรับรู้รายได้งานบริหารจัดการโครงการเน็ตชายขอบ อีกทั้งคาดกำไรไตรมาส 2/2564 และไตรมาส 3/2564 จะเพิ่มขึ้นจากงวดเดียวกันของปีก่อนและจากไตรมาสก่อน จาก (i) คาดรายได้เพิ่มขึ้น รับรู้งานบริหารจัดการโครงการเน็ตชายขอบ และธุรกิจบริษัทลูก ฮินชิสึ เติบโตเด่น (ผลิตงาน Silk screen หนากากปุ่มกดเครื่องใช้ไฟฟ้า และชิ้นส่วน IPhone) (ii) ทีมงานผู้บริหารใหม่เข้าปรับโครงสร้างภายในคาด SG&amp;A ลดอย่างมีนัยสำคัญในไตรมาส 3/2564
นอกจากนี้ทางฝ่ายวิจัยได้ประเมิน Forward PE ปีหน้าลดลงเป็น ±21 เท่า จากปีนี้ที่ ±27 เท่า และคาดปีนี้มีลุ้นจ่ายปันผลครั้งแรกในรอบหลายปี (คาดกำไรที่ดีในปีนี้หักล้างผลขาดทุนสะสมได้หมด) อย่างไรก็ดีประเมินแนวรับ 5.65 บาท แนวต้าน 6.10 บาท หากผ่านแนวต้านนี้ไปได้ประเมินมีโอกาสทดสอบกรอบแนวต้านถัดไป 6.40 – 6.80 บาท (Stop loss 5.60 บาท) แนะนำ “เก็งกำไร” ราคาเป้าหมาย 6.80 บาท
 
 